Israel & Jordanië | Seagull
Israel, welbekend as die land van die Bybel, bied historiese en kulturele toerisme-aantreklikhede, geestelike ervarings en ontspanning vir siel en liggaam.
Ons begin ons besoek aan die Heilige Land in Jerusalem. Hier sien ons die ou stad en loop deur vele aantreklikhede soos die stadsmuur van Jerusalem, die Klaagmuur, die Via Dolorosa (die pad wat Jesus geloop het net voor Sy kruisiging). Die Via Dolorosa eindig by die Church of the Holy Sepulchre, wat gebou is op Golgota, waar Jesus gekruisig is, begrawe is en opgestaan het. Ook op ons lys van besoekpunte is die tuingraf, net buite die Damaskushek. Volgens die Britse Generaal Charles Gordon is dit die plek waar Jesus gekruisig en begrawe is. Ons besoek ook die bekende 'Dome of the Rock' met sy allerbekende goue koepel wat op die Tempelberg gebou is en bo die stad uittroon.
Nou toer ons noordwaarts met Israel se skilderagtige kusvlakte langs na Nasaret. In hierdie gebied met sy ryke Christelik-historiese erfenis besoek ons onder andere die Berg van Saligsprekinge, die See van Galilea, Kapernaum met die ruïnes van 'n antieke sinagoge. Net suid van die See van Galilea doen ons aan by 'n plek waar Jesus volgens oorlewering deur Johannes die Doper in die Jordaanrivier gedoop is (die jongste bevindinge dui egter daarop dat Jesus in die Suide, net noord van die Dooie See, gedoop is).
Die see van Galilea is 'n geografiese wonder wat omring is deur die pragtigste landelike nedersettings. Hierdie gebied, bekend in die Ou- en Nuwe Testament as woonplek van Jesus, is een van die oudste bewoonde gebiede in Israel. Dus is hierdie area ryk in geskiedenis en argeologiese ruïnes en artefakte. Daar is heelwat toegangspunte na die strande. Neem 'n 'sunset cruise' en sien hoe die vissermanne hulle dag se vangs aan wal bring.
Geen besoek aan Israel is voltooi sonder 'n besoek aan die Dooie See nie. Hier sien ons die dramatiese, pragtige landskappe van die Jordaan Skeurvallei. Hierdie gebied is ±400m onder seevlak. Dit is die laagste punt op aarde. Kom ontspan in die mineraalryke water van die Dooie See en geniet hierdie ongelooflike natuurwonder, omring deur golwende heuwels wat hierdie gebied 'n ander wêreldse skoonheid gee.
Ons doen ook aan by Betlehem, waar Jesus gebore is.
Of u Israel wil besoek op 'n pelgrimstog en of u net 'n heerlike ander wêreldse vakansie beplan, daar is iets unieks vir 'n ieder en 'n elk.